Ашер је првобитно планирао да објави албум 31. октобра 2000. године, под називом "All About U", али због цурења више пјесама на интернет, неколико мјесеци прије планираног датума, објављивање албума је помјерено. Прво за 5. децембар 2000, након чега је поново помјерено за 17. јун 2001. године. Ашер је о поновном помјерању изласка албума рекао: „Вратити албум назад је био ризик, али вјеровао сам да ће то створити ишчекивање”. Коначни датум објаве албума "8701" био је 7. август 2001. године, преко издавачке куће Ариста рекордс, у Сједињеним Државама, Уједињеном Краљевству, Аустралији и Канади. На дан изласка албума у Сједињеним Државама, који је Ариста рекордс назвала „Ашеров дан”, Ашер је наступио пјевајући водећи сингл албума "U Remind Me", на шоуу "Уживо! са Рајаном и Кели". Такође је сингл пјевао и током додјеле BET награда 2001. године и на концертној турнеји "United We Stand: What More Can I Give" на стадиону Роберт Ф. Кенеди, који је одржан у помен жртвама Напада 11. септембра 2001. Ашер се појавио у МТВ-јевој серији "Total Request Live", гдје је био на сесији потписивања у Вирџин мега стору и на сесији преслушавања албума у ресторану Planet Hollywood. Сингл "U Got It Bad" изводио је на додјели Америчких музичких награда 2001. године, и опет 16. јуна 2002. године, у Тветер центру, заједно са пјесмом "U Don't Have to Call".